पहले दिन ध्रुव शोरे का शतक; सेंट्रल जोन 182 रन पर ऑलआउट, मुरासिंह को 5 विकेट
Duleep Trophy 2023 Latest Score And Matches Updates - भारत का घरेलू क्रिकेट सीजन शुरू हो चुका है। बुधवार को दलीप ट्रॉफी को 2 क्वार्टर फाइनल मुकाबलों में पहले दिन का खेल हुआ। नॉर्थ जोन से ध्रुव शोर ने शतक लगाया, टीम ने पहले 6 विकेट पर 306 रन बनाए।
भारत का घरेलू क्रिकेट सीजन शुरू हो चुका है। बुधवार को दलीप ट्रॉफी के 2 क्वार्टर फाइनल मुकाबलों में पहले दिन का खेल हुआ। नॉर्थ जोन से ध्रुव शोरे ने शतक लगाया, टीम ने पहले दिन 6 विकेट पर 306 रन बनाए।
दूसरे क्वार्टर फाइनल में सेंट्रल जोन की टीम 182 रन पर ही ऑलआउट हो गई। ईस्ट जोन से मणिशंकर मुरासिंह ने 5 विकेट लिए। बेंगलुरु और अलुर में दोनों ही मुकाबलों में दूसरे दिन का खेल जारी है।
नॉर्थ जोन को लगे शुरुआती झटके
बेंगलुरु के एम चिन्नास्वामी स्टेडियम में नॉर्थ जोन और नॉर्थ ईस्ट जोन के बीच पहला क्वार्टर फाइनल खेला जा रहा है। टॉस हारकर पहले बैटिंग करने उतरी नॉर्थ जोन को ध्रुव शोरे और प्रशांत चोपड़ा ने अच्छी शुरुआत दिलाई। दोनों ने पहले विकेट के लिए 80 रन की पार्टनरशिप की। प्रशांत 32 रन बनाकर आउट हुए, उनके बाद अंकित कलसी भी खाता खोले बगैर आउट हो गए।
प्रभसिमरन सिंह ने फिर ध्रुव के साथ पारी संभाली। दोनों में फिफ्टी पार्टनरशिप हुई। प्रभसिमरन 31 रन बनाकर आउट हुए, उनके बाद अंकित कुमार भी 9 रन बनाकर ही पवेलियन लौट गए।
ध्रुव शोरे ने लगाया शतक, सिंधु की फिफ्टी 
नंबर-6 पर बैटिंग करने उतरे निशांत सिंधु ने ध्रुव के साथ फिफ्टी पार्टनरशिप की। शोरे ने सेंचुरी लगाई, लेकिन 135 रन बनाने के बाद आउट हो गए। उनके बाद आए कप्तान जयंत यादव खाता भी नहीं खोल सके।
पहले दिन के आखिरी ओवरों में निशांत सिंधु ने फिफ्टी लगाई। वह दिन का खेल खत्म होने तक 76 रन बनाकर नॉटआउट लौटे, उनके साथ पुलकित नारंग भी 23 रन बनाकर नॉटआउट रहे। नॉर्थ ईस्ट जोन से फेरोइजाम जोतिन और एल किशन सिंघा को पहले दिन 2-2 विकेट मिले। इमलिवाती लेमतुर ने एक विकेट लिया।
सेंट्रल जोन 182 रन पर ऑलआउट 
अलुर में कर्नाटक क्रिकेट असोसिएशन के ग्राउंड पर दूसरा क्वार्टर फाइनल मुकाबला सेंट्रल जोन और ईस्ट जोन के बीच खेला जा रहा है। सेंट्रल जोन ने टॉस जीतकर बैटिंग चुनी लेकिन टीम ढाई सेशन में ही ऑलआउट हो गई। टीम ने 71.4 ओवर में 182 रन बनाए, उनका कोई भी बैटर फिफ्टी नहीं लगा सका। 38 रन बनाने वाले रिंकू सिंह टीम के टॉप स्कोरर रहे।
ईस्ट जोन से तेज गेंदबाज मणिशंकर मुरासिंह ने 5 विकेट लिए, जबकि लेफ्ट आर्म स्पिनर शाहबाज अहमद को 2 सफलताएं मिलीं। तेज गेंदबाज ईशान पोरेल और स्पिनर शाहबाज नदीम को 1-1 विकेट मिला। जबकि एक बैटर रनआउट हुआ।
8 बैटर्स सेट हुए, फिफ्टी कोई न लगा सका 
सेंट्रल जोन के 8 बैटर्स ने दहाई का आंकड़ा पार किया। 7 ने 35 से ज्यादा गेंदें खेलीं, लेकिन कोई भी बैटर लंबी पारी नहीं खेल सका। रिंकू के अलावा हिमांशु मंत्री ने 29, उपेंद्र यादव ने 25, विवेक सिंह ने 21 और कप्तान शिवम मावी ने 16 रन बनाए।
कुणाल चंदेला और शुभम शर्मा ने 13-13 रन बनाए, सौरभ कुमार 4 और यश ठाकुर एक रन बना सके। वहीं सारांश जैन अपना खाता भी नहीं खोल सके।
ईस्ट जोन ने गंवाए 2 विकेट 
पहले ही दिन ईस्ट जोन ने अपनी पारी शुरू कर दी, लेकिन टीम ने 12 ही ओवर में 2 विकेट गंवा दिए। कप्तान अभिमन्यू ईश्वरन गोल्डन डक पर पवेलियन लौटे, जबकि ओपनर शांतनू मिश्रा 6 ही रन बना सके। दोनों विकेट तेज गेंदबाज आवेश खान ने लिए। सुदीप कुमार घरामी 19 और नाइट वॉचमैन शाहबाज नदीम 6 रन बनाकर नॉटआउट लौटे।
वेस्ट और साउथ जोन सेमीफाइनल में, 5 दिन का होगा फाइनल 
क्वार्टर फाइनल जीतने वाली टीमें वेस्ट और साउथ जोन के खिलाफ सेमीफाइनल खेलेंगी। दोनों टीमें पिछले सीजन की फाइनलिस्ट हैं, इसीलिए उन्हें सीधे सेमीफाइनल में एंट्री मिली। क्वार्टर फाइनल और सेमीफाइनल 4-4 दिन के खेले जाएंगे, जबकि फाइनल मुकाबला 5 दिन का होगा।